《寄江都县丞求船如江东》
元代·李延兴

候船十日留瓜渚，寂寂衡扉隔霜树。江头白浪大如山，空外青山横一缕。

出门顾影与谁俦，市上泥深过尺许。愁来买酒醉秋风，睡起开轩看山雨。

弃家辛苦如金陵，梦绕山中读书处。今兹胡为乎久留，行止关天非不武。

江都二县才且贤，念我漂零留我住。高情好逐万里风，稳送孤帆过江去。

作者简介：元末明初北平人，字继本。李士赡子，少以诗名。顺帝至正十七年进士，授太常奉礼，兼翰林检讨。元末兵乱，隐居不仕。河朔学者多从之，以师道尊于北方。入明，曾出典涞水、永清县学。有《一山文集》。